Informácia
 
zo zasadnutia Rady vlády SR pre problematiku občanov so zdravotným postihnutím dňa 17. mája 2005

Hlavným bodom zasadnutia Rady vlády SR pre  problematiku občanov so zdravotným postihnutím dňa 17. mája 2005 bol návrh Správy o realizácii Národného programu rozvoja životných podmienok občanov so zdravotným postihnutím vo všetkých oblastiach života za rok 2004 vrátane opatrení na rok 2005. Návrh správy  bude predložený na rokovanie vlády SR ako samostatný materiál v zmysle uznesenia vlády SR č. 877/2004 v termíne do 30. júna 2005. 

	Zástupcovia občanov so zdravotným postihnutím opakovane prezentovali  pretrvávajúcu nespokojnosť a zásadný nesúhlas ľudí so zdravotným postihnutím s krokmi Ministerstva zdravotníctva SR v rámci prípravy zákona o dlhodobej a sociálnej starostlivosti, ktorý niekoľkokrát vyjadrili na stretnutiach so zástupcami Ministerstva zdravotníctva SR a písomne predložili  predsedovi vlády SR, ministrovi zdravotníctva aj ministrovi práce, sociálnych vecí a rodiny. Z uvedeného dôvodu členovia Rady vlády SR pre problematiku občanov so zdravotným postihnutím zastupujúci ľudí so zdravotným postihnutím v tomto poradnom orgáne vlády SR opätovne vyjadrili svoj nesúhlas s krokmi Ministerstva zdravotníctva SR v rámci prípravy zákona o dlhodobej a sociálnej starostlivosti. Odporúčajú  vláde SR, aby prehodnotila svoje uznesenia k dlhodobej a sociálnej starostlivosti, vyčlenila oblasť kompenzácie sociálnych dôsledkov ťažkého zdravotného postihnutia z návrhu zákona o dlhodobej a sociálnej starostlivosti a uložila ministrovi práce, sociálnych vecí a rodiny pripraviť okrem zákona o poskytovaní sociálnych služieb aj samostatný zákon o kompenzácii sociálnych dôsledkov ťažkého zdravotného postihnutia. Opakovane žiadajú, aby táto oblasť bola riešená samostatným zákonom v kompetencii Ministerstva práce, sociálnych vecí a rodiny, nie Ministerstva zdravotníctva. O uvedenom návrhu sa hlasovalo. 

	V súvislosti s problémami v realizácii projektov EQUAL zo strany mimovládnych organizácií bez možnosti zálohového financovania v podmienkach Slovenskej republiky žiadajú zástupcovia organizácií ľudí so zdravotným postihnutím vládu SR o prijatie opatrení umožňujúcich zálohové financovanie projektov EQUAL, ktoré realizujú mimovládne organizácie tak, ako je to v okolitých krajinách. Upozorňujú, že bez umožnenia zálohového financovania projektov nebudú mimovládne organizácie schopné sa do realizácie projektov zapojiť. 

	Bližšie informácie zo zasadnutia sú v zápisnici v prílohe tejto informácie.